Рысмендеев Кадыракун

Рысмендеев Кадыракун (9. 10. 1933, Ысык- Көл облусу, Балыкчы шаары – 12. 12. 2008, Бишкек) – химия илимдеринин доктору (1982), профессор (1982). Кыргыз Республикасынын илим жана техника жаатындагы мамлекеттик сыйлыктын лауреаты (2000). Кыргыз Республикасынын илимге эмгек сиңирген ишмери (1991). Кыргыз Мамлекеттик Университетин бүтүргөн (1953). Куршап орто мектебинде химия мугалими (1953–55), КМУда окутуучу жана аспирант (1955–64), Кыргыз ССР Илимдер Академиясынын Химия институтунда кенже, улук илимий кызматкер (1965–70). Кыргыз Мамлекеттик Университетинде доцент, кафедра башчысы, декан, профессор (1970–90), Ысык-Көл мамлекеттик университетинде (1990–97), Чүй университетинде (1997–2002) кафедра башчысы, кийин өмүрүнүн акырына чейин Кыргыз Улуттук Университетинде профессору болуп иштеген. Илимпоз жана педагог катары химия илиминин өсүшүнө жана жогорку билимдүү адистерди даярдоого чоң салым кошкон. Физика-химиялык анализ жана комплекстүү бирикмелердин химиясы боюнча адис. 160тан ашык илимий эмгеги, анын ичинде 8 окуу китеби жана окуу-методикалык куралдары бар. Ж. Баласагуни атындагы сыйлыктын лауреаты.
Эмг.: Роль азота в жизни растений. Ф., 1977; Викторины по химии. Ф., 1987; Общая химия и химия элементов (в соавторстве). Б., 1994; Жалпы химия (авторлош). Б., 1998. 
Категория:Инсандар
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9